Vyšší tlak.
Dobrý deň,chcem sa opýtať je vhodné používať magnerot pri vyššom tlaku?A poprosím Vás v akých dávkach.Ďakujem veľmi pekne za odpoveď.
Dobrý deň,
Ďakujeme za vašu otázku. Magnerot je liek s obsahom horčíka (je nevyhnutný pre správne fungovanie nášho organizmu) a kyseliny orotovej, ktorá okrem iného zlepšuje jeho vstrebávanie. Používa sa najmä pri poruchách svalovej a srdcovej činnosti spôsobených nedostatkom horčíka a taktiež ako podporná (doplnková) liečba vysokého krvného tlaku. Dávkovanie je individuálne a závislé od závažnosti jeho nedostatku, prípadne jeho potreby.
Ak ešte nie ste liečený na vysoký krvný tlak, ale namerali ste si v domácom prostredí vyššie hodnoty, potom je nevyhnutné tieto merania pravidelne opakovať a sledovať ich hodnoty. Dlhodobo zvýšený tlak krvi, ktorý sa nelieči, sa rokmi prejaví na fungovaní srdca, ciev a iných orgánov. Spozornieť treba pri opakovane nameraných hodnotách 140/90 mmHg a vyššie, ktoré signalizujú hypertenziu. V tomto prípade je nevyhnutná návšteva lekára. Ak sa však hodnoty pohybujú v nižších číslach, je vhodné na úpravu krvného tlaku užívať liek Magnerot. Liečba sa začína dávkou 3x denne 2 tablety počas prvého týždňa, potom sa pokračuje s dávkou 1-2 tablety 1-2x denne. Dĺžka liečby je minimálne 6 týždňov a je vhodný aj na dlhodobé užívanie.
Ak ste liečený na vysoký krvný tlak a užívate aj nejaké lieky, odporúčam jeho dávkovanie konzultovať s ošetrujúcim lekárom.
Prajem pekný zvyšok dňa.
S pozdravom
Mgr. Tamara Jakúbeková